Diari Oficial de la Generalitat Valenciana


Sumari del DOGV 9864, del 05-06-2024 (2024/5174)

RESOLUCIÓ de 24 de maig de 2024, de la Conselleria d'Educació, Universitats i Ocupació, per la qual s'establix el procediment per al reconeixement d'entitats que acrediten competència lingüística en llengües estrangeres en l'àmbit territorial de la Comunitat Valenciana l'any 2024.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9864

Data del DOGV
:   05-06-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/5174


Data del document
:   24-05-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Anàlisi jurídica

 Descriptors 

:   * Conselleria d'Educació, Universitats i Ocupació
    * ensenyament d'idiomes

RESOLUCIÓ de 24 de maig de 2024, de la Conselleria d'Educació, Universitats i Ocupació, per la qual s'establix el procediment per al reconeixement d'entitats que acrediten competència lingüística en llengües estrangeres en l'àmbit territorial de la Comunitat Valenciana l'any 2024. [2024/5174]  
El Marc europeu comú de referència per a les llengües (MECR) va establir els descriptors globals per a portar avant tant l'ensenyament i l'aprenentatge com l'avaluació dels nivells de competència en llengües, sense que existisca, per ser contrari a la intenció del Marc, un únic organisme o sistema d'avaluació europeu que acredite els esmentats nivells de competència lingüística.  
El Decret 61/2013, de 17 de maig, del Consell, pel qual s'establix un sistema de reconeixement de la competència en llengües estrangeres a la Comunitat Valenciana i es crea la Comissió d'Acreditació de Nivells de Competència en Llengües Estrangeres, té com a objectiu regular el reconeixement de l'acreditació de la competència lingüística en llengües estrangeres, d'acord amb el Marc europeu comú de referència per a les llengües (MECR), a través de títols, diplomes i certificats expedits per institucions i universitats competents, fet que facilita i simplifica la possibilitat d'acreditar la competència en llengües estrangeres a la Comunitat Valenciana.  
L'article 4 del Decret 61/2013, de 17 de maig, especifica les funcions de l'esmentada comissió, entre les quals consta fixar els criteris adequats per a acreditar, de conformitat amb el Marc europeu comú de referència per a les llengües, la competència en llengües estrangeres, basant-se en els certificats i diplomes expedits per universitats i per altres institucions espanyoles i estrangeres, així com establir el tipus de proves adequades per a l'obtenció de certificats de competència en llengües estrangeres, per a poder aprovar les propostes d'ampliació del catàleg de títols, diplomes i certificats que es reconeixeran com a acreditatius de la capacitació lingüística i comunicativa en llengües estrangeres.  
  
A més, existixen entitats de reconegut prestigi, com les que figuren en l'annex únic de l'esmentat decret, que complixen els requisits establits per la comissió que garantixen l'objectivitat, validesa i fiabilitat de les proves i l'ancoratge als corresponents nivells de referència del MECR.  
Així mateix, el Decret 138/2014, de 29 d'agost, del Consell, pel qual s'establix el currículum dels nivells C1 i C2 dels ensenyaments d'idiomes de règim especial a la Comunitat Valenciana, per als idiomes alemany, espanyol, francés, anglés i valencià, en la disposició final quinta, Modificació del Decret 61/2013, de 17 de maig, del Consell, on es modifica l'article 2.3 del Decret 61/2013, de 17 de maig, pel qual s'establix un sistema de reconeixement de la competència en llengües estrangeres a la Comunitat Valenciana i es crea la Comissió d'Acreditació de Nivells de Competència en Llengües Estrangeres amb la següent redacció:  
«L'esmentat annex podrà ser modificat en el futur, a proposta de la Comissió d'Acreditació de Nivells de Competència en Llengües Estrangeres, mitjançant una orde de la conselleria competent en matèria d'educació, quan es tracte d'entitats de reconegut prestigi internacional. Les entitats que superen els procediments convocats periòdicament des de la conselleria competent en matèria d'educació, a proposta de la Comissió d'Acreditació de Nivells de Competència en Llengües Estrangeres, i adequats per a l'obtenció de l'acreditació dels certificats de competència en llengües estrangeres, seran acreditades mitjançant resolució de la conselleria convocant.»   
Així, per a complir el que es disposa en l'esmentat decret, és necessari convocar un procediment per al reconeixement d'entitats que acrediten competència lingüística en llengües estrangeres en l'àmbit territorial de la Comunitat Valenciana.  
Per tot això, en virtut de les competències que em conferixen l'article 93 del Decret 126/2023, de 4 d'agost, del Consell, de modificació de determinats aspectes del Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, i l'article 8 del Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació, desplegat en l'article 5 de l'Orde 9/2024, de 25 d'abril, de la Conselleria d'Educació, Universitats i Ocupació, resolc:  
  
  
Primer. Objecte  
Convocar el procés per al reconeixement com a entitat acreditadora de competència lingüística en llengües estrangeres en l'àmbit territorial de la Comunitat Valenciana l'any 2024.  
  
Segon. Àmbit d'aplicació  
Les entitats que complisquen els requisits detallats en l'annex únic d'esta resolució en el marc de la Comunitat Valenciana.  
  
Tercer. Forma i termini per a la tramitació i presentació de sol·licituds  
  
1. Les entitats que sol·liciten el reconeixement per a acreditar competència lingüística en llengües estrangeres en l'àmbit territorial de la Comunitat Valenciana l'any 2024 hauran de presentar per mitjans electrònics una sol·licitud.  
2. La tramitació i presentació de sol·licituds s'ha de realitzar exclusivament per estos mitjans a través d'una sol·licitud telemàtica dirigida als servicis centrals de la Conselleria d'Educació, Universitats i Ocupació, Subdirecció General de Formació del Professorat, secció d'entitats col·laboradores, a través del tràmit Z. Este tràmit està disponible en el següent enllaç:  
https://www.gva.es/va/inicio/procedimientos'id\_proc=18448,  
en el qual s'hauran d'aportar les dades sol·licitades en l'annex únic d'esta resolució.  
3. El termini per a la tramitació i presentació de les sol·licituds serà des dels 10 dies hàbils següents a la publicació d'esta resolució en el Diari Oficial de la Comunitat Valenciana.  
  
València, 24 de maig de 2024.- El conseller d'Educació, Universitats i Ocupació: José Antonio Rovira Jover.  
  
  
ANNEX ÚNIC  
  
1. Objecte i àmbit d'aplicació  
1.1. Es podran presentar al procediment d'acreditació aquelles entitats que responguen a un dels supòsits següents:  
a) Centres o servicis de llengües dependents d'institucions educatives de l'Espai Europeu d'Educació Superior.  
b) Corporacions de dret públic, regulades per la Llei 11/1997, de 16 de desembre, o per la Llei 6/1997, de 4 de desembre, i la Llei 39/2015, d'1 d'octubre, del procediment administratiu comú de les administracions públiques.  
c) Institucions certificadores de nivell de competència en llengües estrangeres de reconegut prestigi internacional.  
d) Altres administracions públiques.  
1.2. Les presents instruccions seran aplicables a aquelles entitats que opten a l'acreditació, per part de l'Administració, de la certificació de nivells de competència en llengües estrangeres, dins del que es preveu en el Decret 61/2013, de 17 de maig, del Consell, pel qual s'establix un sistema de reconeixement de la competència en llengües estrangeres a la Comunitat Valenciana i es crea la Comissió d'Acreditació de Nivells de Competència en Llengües Estrangeres (DOCV 20.05.2013).  
  
  
2. Sol·licituds i documentació que s'han de presentar  
2.1. Requisits de la documentació que hauran de complir les entitats que desitgen acollir-se a l'esmentat reconeixement, que haurà d'anar precedida del corresponent índex on es detalle la documentació aportada i numerada:  
a) Disseny de la prova terminal que permeta realitzar l'avaluació del domini de la competència lingüística en llengües estrangeres (que no de l'aprofitament de l'activitat de formació). Per a això, en la prova terminal s'ha de contemplar una avaluació del domini de les següents destreses definides en el MECR:  
1. Comprensió oral.  
2. Comprensió escrita  
3. Expressió i interacció oral.  
4. Expressió i interacció escrita.  
b) Relació de la prova terminal sobre la base dels descriptors definits per a cada nivell en el MECR.  
c) Criteris de correcció i sistema de puntuació.  
d) Criteris d'avaluació.  
e) Guia d'administració de la prova terminal.  
f) Un model d'examen complet per nivell, idioma i convocatòria i l'any acadèmic de cadascun.  
g) Exemplars de propostes de certificats que emetran les entitats candidates, on haurà de constar la data de realització de la prova terminal, així com la normativa vigent en matèria d'acreditació.  
h) Informació referent a la formació i experiència dels redactors, examinadors i avaluadors que participen en les proves. Per a documentar este apartat, caldrà indicar la competència professional o titulació relacionada amb l'àmbit de la certificació de les llengües:  
1. Llicenciatura o grau equivalent en estudis de la llengua que es vol acreditar.  
2. Nivell aconseguit del MECR.  
3. Formació específica en redacció, administració i avaluació de proves de domini.  
4. Experiència prèvia.  
i) Propostes de la data o dates en les quals es realitzaran les proves de domini.  
j) Breu memòria sobre l'estatus i característiques de l'organisme sol·licitant.  
2.2. Tota la documentació aportada haurà d'anar acompanyada del corresponent índex, que detalle tots els documents adjunts, i haurà de seguir l'orde proposat en el punt anterior. Així mateix, es podrà annexar una altra documentació si es considera rellevant (programacions de les accions formatives dissenyades des de l'entitat -si n'hi ha-, experiència prèvia en proves de domini...). Els àudios hauran de presentar-se en format digital (OGG, MP3 o WAV), degudament ordenats i descartant les pistes que no siguen utilitzades en la prova de domini presentada. A més, s'haurà d'enviar una còpia de tota la documentació en format digital (PDF imprés que incloga les transcripcions -scripts- dels àudios presentats).  
2.3. Una vegada realitzades les proves terminals, les entitats remetran a la comissió un exemplar datat de la prova terminal o de domini utilitzada en cada convocatòria, nivell i idioma. Així mateix, és part del protocol que les entitats, quan realitzen las proves de domini, faciliten una còpia de l'examen als auditors. Este tràmit es realitzarà mitjançant tràmit Z dirigit a la secció d'entitats col·laboradores de la Subdirecció General de Formació del Professorat.  
2.4. Les entitats han de demostrar que el personal encarregat de l'elaboració dels exàmens posseïx formació específica i explícita en proves terminals d'acreditació de competència lingüística en llengües estrangeres i coneixement del Marc europeu comú de referència.  
  
  
3. Aplicació de criteris per a avaluar la documentació presentada  
  
La conselleria competent en matèria d'ensenyaments d'idiomes farà públics, en el seu portal web oficial, els criteris aplicables en l'avaluació de la documentació.  
  
4. Comunicació de la idoneïtat de la documentació presentada  
La Secretaria de la Comissió d'Acreditació de Nivells de Competència en Llengües Estrangeres comunicarà a l'interessat la idoneïtat de la documentació presentada, advertint que estarà supeditada al compliment del que s'exposa en la prova terminal convocada per esta entitat.  
  
  
5. Seguiment de l'activitat  
La conselleria amb competències en ensenyaments d'idiomes efectuarà el seguiment de la prova de domini de les entitats amb idoneïtat, amb la finalitat de comprovar que es desenvolupa conforme a les condicions documentals presentades. Per a això, les entitats la idoneïtat de les quals siga positiva hauran de comunicar a la secretaria de la comissió, en un termini mínim de 10 dies d'antelació a la data de la prova, el dia, l'hora i el lloc de realització d'esta, i adjuntar l'examen complet definitiu que es realitzarà.   
Este tràmit es farà mitjançant tràmit Z dirigit a la secció d'entitats col·laboradores de la Subdirecció General de Formació del Professorat.  
  
  
6. Acreditació de la certificació  
Una vegada finalitzades les proves de domini de l'entitat, i a proposta de la Comissió d'Acreditació de Nivells de Competència en Llengües Estrangeres, la conselleria competent en matèria d'educació publicarà la normativa que acredite esta certificació, i en esta detallarà l'idioma, el nivell i la convocatòria.